Gröhling, Branislav, minister školstva, vedy, výskumu a športu SR (2021-09-21):
Dobrý deň, dámy a páni. Vážený pán predsedajúci, pani poslankyne, páni poslanci, ministerstvo škody... školy... školstva, vedy, výskumu a športu predkladá návrh zákona, ktorým sa mení a dopĺňa zákon č. 61 o odbornom vzdelávaní a príprave a o zmene a doplnení niektorých zákonov v znení zákona č. 209. Návrh zákona sa predkladá na základe požiadaviek aplikačnej praxe a výsledkov projektu zvyšovania atraktivity a kvality odborného vzdelávania a prípravy. Týmto predkladaným návrhom zákona sa zavádza nový inštitút. Bude to inštitút nadpodnikového vzdelávacieho centra a založenie tohto inštitútu vyšlo z aplikačnej praxe, kde cieľom je podporiť predovšetkým vstup malých a stredných podnikov aj samostatne zárobkovo činných osôb do systému duálneho vzdelávania. Vieme, že v predchádzajúcom období sme chceli podporovať duálne vzdelávanie a bolo problematické pre práve malé podniky alebo samostatne zárobkové činné osoby, aby vstupovali do duálneho vzdelávania, aby takýmto spôsobom vedeli načerpať aj menej ako celú triedu, polovičku triedy alebo jednotlivých žiakov a týmto spôsobom aj zvýšiť kvalitu a zatraktívnenie odborného vzdelávania a prípravy v systéme duálneho vzdelávania aj celkovej koordinácii odborného vzdelávania a prípravy zo strany zamestnávateľov, stavovských organizácií a profesných organizácií. Pre nás je veľmi dôležité, že po novelizácii zákona z 2018. pristupujeme opäť k takejto novelizácii, aj keď nie je nejakým spôsobom veľmi výrazná. Ale ďalšou vecou, ktorá je obsahom tohto zákona, je experimentálne overovanie v odbornom vzdelávaní, ktorého cieľom je zosúladiť potreby trhu práce a zamestnávateľov aj s ponukou odborov vzdelávania. Ďalšia vec, ktorá sa realizuje v rámci legislatívy tohto zákona, novelizácii tohto zákona, je aj odstránenie záťaže pri vstupe odboru vzdelávania učiteľstvo pre materské školy a vychovávateľstvo do systému duálneho vzdelávania. Je množstvo požiadaviek v rámci aplikačnej praxe, kde máme školy, ktoré by chceli robiť duálne vzdelávanie v rámci výchovy pedagógov, a takýmto spôsobom by sa mohli do budúcna vytvárať aj kombinované subjekty, ktoré by si riešila samospráva v rámci svojich škôl, kde by vedela k tomu priradiť aj materskú školu, a v rámci toho by vytvárala celkový subjekt, kde by sa mladí ľudia mohli vzdelávať aj v rámci duálneho vzdelávania aj v týchto odboroch. Ďalej upravujú sa náležitosti týkajúce sa praxe hlavného inštruktora, inštruktora s cieľom dosiahnuť väčšiu flexibilitu pri plnení podmienok na získanie kvalifikácie či už hlavného inštruktora prostredníctvom praxe, alebo formálneho učenia sa, alebo prostredníctvom aj vykonania skúšky na overenie odbornej spôsobilosti. Sú to znova opatrenia, ktoré sú technické v rámci toho, aby sme vedeli podporiť duálne vzdelávanie v ďalšom období. A v neposlednej rade sa upravujú ustanovenia o regionálnej stratégii výchovy a vzdelávania na stredných školách, v rámci ktorého dochádza potom k úprave podmienok tvorby a vyhodnocovania tých regionálnych stratégií výchovy a vzdelávania na stredných školách. Viete, že v rámci spolupráce s jednotlivými organizáciami sa robí jednotlivé regionálne stratégie, tak aby sme ich vedeli upravovať, aby naozaj dokázali odzrkadľovať to, čo v praxi potrebujeme, to, čo v rámci jednotlivých oblastí štát aj nejakým spôsobom vyžaduje. V súčasnosti sa posilňuje aj funkcia tej regionálnej stratégie pre, pre samosprávy ako základný plánovací dokument pre odborné vzdelávanie a prípravu v regióne. Pre nás je to znova tá deklarácia, že chceme, aby školstvo bolo prerozdeľované v rámci požiadaviek jednotlivých regiónov. Nie je možné, aby sme my z ministerstva školstva nariaďovali nejakým spôsobom určité odbory, ktoré by sa vzdelávali na celom Slovensku. A myslím si, že toto by mala riešiť samospráva na základe svojich stratégií, regionálnych stratégií, ktoré budú prezentované, ktoré následne budú schvaľované. Ďakujem veľmi pekne za pozornosť, a nech sa páči v rozprave si vieme vysvetliť ďalšie veci. Ďakujem.